vintergæk
Vintergækker er en slægt af løgplanter med ca. 22 arter i narcisfamilien. De er naturligt udbredt fra Centraleuropa til Iran.
De har få blade, som udgår fra løget, og hvide blomster med grønne tegninger. En enkelt hængende blomst sidder i hjørnet af et grønt hylsterblad på et 10-20 cm langt skaft. De indre blosterblade (se bloster) er kortere end de ydre i modsætning til de næsten lige lange blosterblade hos hvidblomme.
Alle arter dyrkes som prydplanter, hyppigst almindelig vintergæk (Galanthus nivalis), der hører til de tidligst blomstrende arter i danske haver.
Oprindeligt kaldtes blomsten sommergæk, fordi den "gækker om sommer", dvs. drilsk varsler om sommer midt om vinteren. Først i løbet af anden halvdel af 1800-tallet har navnet vintergæk vundet hævd.
Den svenske vintergäck er identisk med den danske erantis.